
[bookmark: TextBodyBegin]Parlamentul European,
–	având în vedere articolul 150 alineatul (5) și articolul 136 alineatul (4) din Regulamentul său de procedură,
A.	întrucât la 23 noiembrie 2025 în Guineea-Bissau au avut loc alegeri generale; întrucât principalului partid de opoziție, PAIGC, i s-a interzis să participe;
B.	întrucât, la 26 noiembrie 2025, un grup militar, condus de generalul Horta N’Tam, a preluat puterea prin forță, suspendând ilegal procesul electoral cu o zi înainte să se anunțe oficial rezultatele alegerilor; întrucât legăturile dintre cel care a pus la cale lovitura de stat și președintele în exercițiu Embaló au alimentat o serie de acuzații grave că lovitura de stat a fost orchestrată pentru a preîntâmpina o înfrângere electorală;
C.	întrucât protestatarii au cerut autorităților să publice rezultatele alegerilor; întrucât junta militară a impus o reprimare severă a libertăților civile, fiind raportate încălcări ale drepturilor omului împotriva protestatarilor și a jurnaliștilor, cel puțin 18 persoane, printre care demnitari guvernamentali, magistrați și lideri ai opoziției politice, fiind reținute arbitrar;
D.	întrucât mai mulți lideri ai opoziției politice au fost arestați în ziua loviturii de stat și, de atunci, au fost deținuți fără posibilitatea de a comunica și fără acces la avocați;
E.	întrucât candidatul la președinție Fernando Dias da Costa s-a refugiat la ambasada nigeriană; întrucât președintele Embaló a fost lăsat să plece din țară;
F.	întrucât participarea Guineei-Bissau la Uniunea Africană, la Comunitatea Țărilor de Limbă Portugheză și la Comunitatea Economică a Statelor din Africa de Vest a fost suspendată până când se restabilește ordinea constituțională,
1.	condamnă răspicat lovitura de stat militară de la 26 noiembrie 2025 și întreruperea procesului electoral; respinge schimbarea de guvern neconstituțională și cere să se restabilească imediat ordinea constituțională și procesul electoral în Guineea-Bissau;
2.	condamnă în termeni duri utilizarea disproporționată a forței de către forțele de securitate împotriva populației; cere tuturor părților să se abțină de la acte de violență; cere să se facă o anchetă independentă privind încălcările drepturilor omului și să fie trași la răspundere cei vinovați de lovitura de stat și de încălcări ale drepturilor omului;
3.	cere să fie eliberați imediat și necondiționat liderii opoziției politice Domingos Simões Pereira, Octávio Lopes, Marciano Indi, Roberto Mbesba și toate celelalte persoane deținute arbitrar;
4.	denunță acțiunile juntei, care au reprimat violent activiști, jurnaliști, apărători ai drepturilor omului și reprezentanți ai societății civile; cere să se ridice toate restricțiile impuse mass-mediei independente și să înceteze toate formele de persecutare a societății civile;
5.	invită Comisia electorală din Guineea-Bissau să publice rezultatele electorale verificate fără să accepte ingerințe militare sau politice;
6.	îndeamnă la un dialog politic incluziv între toate părțile interesate esențiale, cu sprijinul unor actori regionali, cu obiectivul de a introduce reforme structurale care să întărească democrația și statul de drept;
7.	îndeamnă UE să își revadă imediat acordurile și finanțarea, să vegheze ca fondurile de cooperare să nu întărească poziția juntei și a altor structuri autoritare și să dea prioritate sprijinului pentru societatea civilă democratică;
8.	invită Consiliul să aibă în vedere măsuri restrictive împotriva celor vinovați de lovitura de stat și de încălcări masive ale drepturilor omului;
9.	încredințează Președintei sarcina de a transmite prezenta rezoluție Consiliului, Comisiei, autorităților din Guineea-Bissau, organizațiilor regionale africane, Comunității Țărilor de Limbă Portugheză și Organizației Națiunilor Unite.

